Δημοσιεύτηκε: 3:20 μμ Ιανουάριος 10th, 2019

Βασικό αίτημα της κινητοποίησης είναι η «άμεση απόσυρση του συστήματος διορισμών στην εκπαίδευση» που η κυβέρνηση προωθεί για ψήφιση στη Βουλή.

Όπως αναφέρει το ΔΣ της ΟΛΜΕ, θα πραγματοποιηθεί επίσης πανελλαδική συγκέντρωση στα Προπύλαια στη 1 μ.μ., συλλαλητήριο και πορεία προς τη Βουλή με αίτημα συνάντησης με τον πρωθυπουργό από κοινού με την ΔΟ, ενώ θα ακολουθήσει επανεκτίμηση της κατάστασης από το ΔΣ της ΟΛΜΕ μετά την κινητοποίηση.

Σημειώνεται πως την ίδια μέρα πραγματοποιείται 24ωρη Απεργία με την προκήρυξη 3ωρης στάσης εργασίας από την ΟΛΜΕ και αντίστοιχες 3ωρες στάσεις από τις ΕΛΜΕ της χώρας. Η 3ωρη στάση της ΟΛΜΕ προκηρύσσεται για τον πρωϊνό κύκλο από τις 11.00 π.μ. έως τις 14.00 και για τον απογευματινό κύκλο και τα εσπερινά σχολεία τις 3 πρώτες ώρες του προγράμματος.

Σε κοινή ανακοίνωσή τους ΔΟΕ και ΟΛΜΕ αναφέρουν μεταξύ άλλων ότι το σύστημα «απαξιώνει την προϋπηρεσία και το πτυχίο και οδηγεί σε ένα αέναο κυνήγι τίτλων και προσόντων με όρους ανισότητας». Μάλιστα, κάνουν λόγο για «εμπόριο ελπίδας» από πλευράς Υπουργείου προς τους χιλιάδες αδιόριστους εκπαιδευτικούς και για περιφρόνηση των αναπληρωτών που καλύπτουν πάγιες ανάγκες της εκπαίδευσης. Επιπλέον, οι εκπαιδευτικοί ζητούν συνάντηση με την ηγεσία του υπουργείου προκειμένου να εισακουστούν τα αιτήματα τους.

Επιπλέον, η Εκτελεστική Επιτροπή της ΑΔΕΔΥ, αφού έλαβε υπόψη της τις σχετικές αποφάσεις της ΔΟΕ και της ΟΛΜΕ, στηρίζει την 24ωρη απεργιακή κινητοποίηση και τη συγκέντρωση διαμαρτυρίας που διοργανώνουν οι Ομοσπονδίες.